Την έκπληξη τους για το γεγονός ότι ένας βίαιος βουλευτής φιλοναζιστικού κόμματος που έχει εκλεγεί στην ελληνική Βουλή φέρθηκε βίαια μέσα στη ελληνική Βουλή εκφράζουν πολιτικοί αναλυτές, σύμφωνα με πληροφορίες που είδαν σήμερα το φως της δημοσιότητας.

«Πραγματικά δεν το περιμέναμε», τόνισαν σε δηλώσεις τους μετά από περιστατικό στο οποίο ο βουλευτής χειροδίκησε εναντίον άλλου βουλευτή κατά τη διάρκεια της συνεδρίασης του κοινοβουλίου.

«Αν εξαιρέσεις την προφυλάκιση του, τις κατηγορίες για ξυλοδαρμούς μεταναστών και Ελλήνων, οπλοκατοχής, πρόκλησης σωματικής βλάβης, το τατουάζ με την σβάστικα, τις προηγούμενες επιθέσεις του σε βουλευτές, τις ρατσιστικές, ομοφοβικές και φιλοναζιστικές δηλώσεις του και την συμμετοχή του σε κόμμα που κατηγορείται ως εγκληματική οργάνωση, δεν είχε δώσει ποτέ αφορμή.»

Σοκαρισμένα από το συμβάν, τα υπόλοιπα ελληνικά κόμματα καταδίκασαν με ανακοινώσεις τους τη βίαιη πράξη του βουλευτή, τονίζοντας ότι αν χρειαστεί θα εκδώσουν και άλλες πιο έντονες ανακοινώσεις, οι οποίες πιθανόν να πληγώσουν τα συναισθήματα του και να αποφασίσει να παραιτηθεί.

Ευτυχώς, πάντως, τα χειρότερα αποφεύχθηκαν από την αστραπιαία παρέμβαση της φρουράς της Βουλής, τα μέλη της οποίας, μετά τον αρχικό αιφνιδιασμό, διένυσαν την απόσταση των 10 μέτρων που τους χωρίζουν από την αίθουσα του κοινοβουλίου σε μόλις μισή ώρα.

Σύμφωνα με τον υπεύθυνο της φρουράς, μετά το συμβάν πολλά από τα μέλη της έχουν υποστεί μετατραυματικό σοκ, καθώς κανείς δεν τους είχε πει ότι ίσως κληθούν να προστατεύσουν το κοινοβούλιο, ενώ κάποιοι έχυσαν τον φραπέ τους στα ρούχα τους με αποτέλεσμα να επιβαρύνονται τώρα με έξοδα καθαριστηρίου.